Premierul Victor Ponta, audiat joi la Direcția Națională Anticorupție (DNA), a devenit inculpat în dosarul ”Turceni Rovinari”, în care este cercetat și senatorul PSD Dan Șova.

Premierul a fost citat joi, la DNA, după ce, anterior, a cerut să fie audiat. Astfel, Ponta a fost anunțat că s-a pus în mișcare acțiunea penală și , din suspect, a devenit inculpat, ceea ce înseamnă că, în curând, va fi trimis în judecată, spun specialiștii consultați de România liberă.

Citește și: DNA a pus SECHESTRU pe o parte din averea lui Ponta. Premierul, INCULPAT în dosarul lui Şova. A refuzat să dea declaraţii în faţa procurorilor

Tot astăzi, premierul a cerut să nu fie trimis în judecată împreună cu Dan Șova,în dosarul ”Turceni Rovinari”, ci faptele sale să fie disjunse într-un dosar separat. Faptul că procurorii l-au transformat din suspect în inculpat fără a lua măsuri preventive înseamnă că probațiunea a fost finalizată și că urmează trimiterea în judecată, spun specialiștii.

Premierul Victor Ponta este cercetat în dosarul ”Turceni Rovinari” pentru fapte de corupție săvârșite în calitate de avocat. Astfel, arată DNA, Ponta este cercetat pentru fals în înscrisuri sub semnătură privată, complicitate la evaziune fiscală, în formă continuată şi spălarea banilor, iar Dan Şova este cercetat pentru fals în înscrisuri sub semnătură privată, evaziune fiscală în formă continuată şi spălare de bani.

Premierul mai este urmărit penal și pentru săvârșirea a trei infracţiuni de conflict de interese, dintre care una în formă continuată (două acte materiale) fapte aflate în legătură cu funcţia sa de prim-ministru al României, spun procurorii. Astfel, în calitate de prim-ministru al României, Ponta l-a desemnat pe Şova, în luna august 2012, în funcţia de ministru pentru Relaţia cu Parlamentul, în luna decembrie 2012, în funcţia de ministru delegat pentru Proiecte de infrastructură de interes naţional şi investiţii străine, în luna februarie 2014, ca ministru interimar al Transporturilor şi în luna martie 2014 ministru al Transporturilor, în condiţiile în care Ponta a beneficiat în trecut de foloase din partea lui Şova, constând în sume de bani (în total aprox. 250.000 lei) şi dreptul de folosinţa gratuită a unui autoturism.

Citește și: Victor Ponta, URMĂRIT PENAL în dosarul lui Șova. Lista celor 19 infracțiuni de care este acuzat premierul. Iohannis îi cere demisia, Ponta refuză

Prejudiciul stabilit în dosarul "Turceni – Rovinari" constă în obligaţiile fiscale de la care s-ar fi sustras cabinetul de avocatură "Șova și Asociații", reprezentat de Dan Șova, cu ajutorul lui Victor Ponta, în calitate de reprezentant al Cabinetului Individual de Avocat "Ponta Victor-Viorel".

În acest dosar, DNA a pus sechestru asigurator pe un apartament al lui Victor Ponta, pentru a recupera prejudiciul de 51.321 de lei, care ar fi fost produs de senator, prin complicitate la evaziune fiscală.

Citește și: DNA cere încuviințarea urmăririi penale în cazul lui Victor Ponta. Premierul l-a făcut ministru pe Șova și a luat bani necuveniți de la el

Acest articol este proprietatea site-ului www.romanialibera.ro. Este interzisă republicarea conținutului acestui articol în lipsa unui acord din partea ziarului România liberă. Pentru a obține acest acord, vă rugăm să ne contactați la adresa [email protected] .